
Bár az ökoiskolai címet csak 2016 decemberétől kaptuk meg, éves programjainkat, iskolai életünket már szeptembertől ökoként terveztük meg. Az ökoiskolai pályázat benyújtása után, (az eredmény ismerete nélkül, bízva a sikerben) létrehoztuk tantestületünkben az ökocsoportot. Intézményünkben eddig is fontosnak tartottuk a gyerekek környezeti nevelését, de a cím elnyerésével tovább szeretnénk erősíteni a környezettudatos szemléletet, nemcsak a tanulók, hanem a felnőttek körében is. 
Intézményünk év elején megalkotta az éves pedagógiai és ökoiskolai munkatervet, amelyet egyeztetett a DÖK, szülői szervezet és a támogató szervezetekkel. A munkaközösségek a munkaterveik megalkotásakor beépítették az ökoszemléletet. 

· A DÖK év eleji gyűlésén megállapodott arról, hogy szeptemberben ZÖLD PARLAMENTET kezdeményez. Az iskola valamennyi osztálya 1-2 órában azzal foglalkozott, hogy összegyűjtse azokat a környezetvédelmi problémákat, ötleteket, javaslatokat, amelyeket iskolai életük során tapasztaltak, majd megválasztották a küldötteket, akik a Zöld Parlamenten ismertették osztályuk véleményét. Az elhangzottak alapján bátran állíthatjuk, hogy tanulóink elméletben rendkívüli módon érzékenyek környezetükre, felismerik a hibákat, okos javaslataik vannak, de a mindennapi megmegvalósítás hosszú évek munkája lesz. Mivel a diákönkormányzatot segítő pedagógus és az ökocsoport vezetője azonos személy, így a DÖK éves munkatervének megalkotásakor saját szervezésű projekteket vállalt be (autómentes nap, fordított nap, választások). 
· Napköziseink létrehozták a zöld ügyeletet, amelyben elsődlegesen a példamutatás (szemét felszedése) volt sikeres. 
· A természettudományos gyakorlatok óra keretében 6-8.osztályos tanulóink vizsgálat és tapasztalatszerzés útján próbáltak magyarázatot keresni a biológiai, fizikai, földrajzi jelenségekre. Így csoport munkában vettek részt, kísérleteztek, mértek, gyűjtöttek, mikroszkópizáltak, kirándultak, fotóztak, bemutatót készítettek, múzeumi foglalkozáson vettek részt.
· Gyerekek számára mindig nagy sikert arat az autómentes világnap. Ezen a napon tanulóink     80 %-a kerékpárral, görkorcsolyával, gördeszkával, esetleg gyalog érkezik az iskolába.  Nem maradhat el a kerékpárok magasba emelése sem. Az idei évben mindez kiegészült a művelődési ház által szervezett óriás környezetvédelmi játszótérrel is, ahol a gyerekek játékos formában környezetvédelmi feladatokat oldottak meg.
· Az idei tanév is bővelkedett a kooperatív tanulásszervezésű órákban, napokban. Több osztályban tartott a pszichológus és a biológia tanár szexuális felvilágosítást. A 8.osztályban a dohányzás témája is előkerült, a tanulók egy része kutatómunkát folytatott, míg mások interjút készítettek dohányosokkal. Ezeken az órákon tanulóink vitakultúráját is fejlesztettük.  Novemberben a Nemzetek Napja keretében megismerkedtünk a Benelux államok természetföldrajzával, történelmével, kultúrájával, gasztronómiájával. A pénzügyi témahéten gazdálkodási és pénzügyi kompetenciái fejlődtek tanulóinknak. A digitális témahét során elsősorban a tananyag újszerű feldolgozását tanultuk meg. 
Nagyon sikeres volt a 8.osztályosok által szervezett szüreti népi játszóház és a fordított nap is.
· A karácsonyváró kézműves foglalkozások, az iskoladíszítése során gondot fordítottunk az újrahasznosítható, többször felhasználható anyagok alkalmazására. A Luca-napi vásárra a gyerekek a megunt játékaikat, a saját készítésű ajándéktárgyaikat, süteményeiket hozhatták el.
· A sportélet egész évben átszőtte tanulóink életét. Az egyéni és csapatversenyeken kíválóan szerepeltek. Háziversenyek, sportnap, korcsolyázás, szüneti foci és floorball segítette a mozgás megszerettetését a gyerekekkel. Az idei év volt az első, amikor a Száz Kéz Egyesület szervezésében részt vehettünk a Challange Day-en. E nap lebonyolításában a település sportkörei, sportszervezetei vettek részt, reméljük jövőre is folytatódik az új kezdeményezés!
· Az év során több kiránduláson is részt vettek az osztályok. Már hagyományossá vált, hogy a 6. osztályosok kerékpártúra keretében meglátogatják a közeli védett területet a Merzse-mocsarat. Az idei évben a betervezett őszi kirándulást tavaszra át kellett tenni, mert a terület megközelítése szándékos természetrongálás miatt fertőzésveszélyessé vált. Minden évben gyerekek és szüleik is várják már a medvehagyma túrát. Izgalmas volt a 8.osztályosok sátrazása is a horgásztónál. Az 5.a osztály a Velencei-tó körüli kerékpározott és sárkányhajózott . Az 1.osztályosok budapesti városnézésre mentek. A 3. osztályosok Rauch üzemlátogatás keretén belül megtudhatták, hogyan lesz a gyümölcsből gyümölcslé.
· Az év legnagyobb öko programja során a teljes iskola bekapcsolódott a Fenntarthatósági Témahét eseményeibe.  Fenntarthatóság és alkotás, ez lett projekthetünk fő célkitűzése. Az alsósok osztálykeretben készítették el ötletesebbnél ötletesebb munkáikat. Így készült újrahasznosítás után társasjáték, hajó, kép, szobor……Napközisek az összegyűjtött iskolatejes poharakba zöldség magvakat ültettek, majd a felnevelt palántákat mindenki haza vihette. A felső tagozatosok önálló döntés alapján választhatták meg, hogy mely csoportokban dolgozzanak. Fantasztikus produktumok készültek: kép kupakból, bútorok raklapból, 3D akvárium, film a fenntarthatóságról, statisztika a település lakosságának „zöld” szokásairól, ruhák újra hasznosítva, társasjáték, fotók a településről, virágos növények beültetve, öröm-bánat térkép…..Az elkészített munkákból egy kiállítást szerveztünk, amelyet szinte valamennyi szülő láthatott. A héttel kapcsolatban igen pozitív visszajelzések voltak a kollégák, tanulók, és a szülők részéről is.
· Iskolánkban már hagyomány, hogy minden tanév utolsó előtti hetében a teljes felső tagozat erdei iskolában vesz részt. Idén 136 tanulóval és 10 pedagógussal Bükkszentkereszt és környékén töltöttünk 5 napot. Meglátogattuk a Tisza-tavi Ökocentrumot, csónaktúrán megismerkedtünk a Tisza-tó élővilágával, rengeteget kirándultunk, túráztunk, felfedeztük a Bükk hegységet, falukutatáson vettünk részt, sportoltunk, pisztrángokat és denevéreket figyeltünk….
· Az idei nyár sem múlhat el nyári tábor nélkül. Évről-évre hagyomány, hogy egy-egy tematika köré szervezzük a programokat, idén ez az ókori Egyiptom volt. 120 tanulónk öltötte fel egyiptomi öltözetét a balatonakali táborozáson. Itt,  a számos program mellett kerékpártúrán is részt vettek táborosaink.
 
Az iskola, az önkormányzat és a fenntartó évek óta próbálja az intézmény zöldítését. Így környezetbarát fűtésrendszerünk lett, nyáron az ablakcsere és a hőszigetelési munkák teszik környezetbarátabbá az épületet. Sajnos a tanulói rongálások terén még mindig nem haladtunk előre. Továbbra is összeszedjük az elhasznált elemeket, évente kétszer papírgyűjtést szerveztünk, és fáradt olaj gyűjtőhelyet alakítottak ki az iskola udvarán. Mindezek megvalósításában sok segítséget kaptunk a szülőktől. 

[bookmark: _GoBack]Idén bevezettük a szelektív hulladékgyűjtést a tantermekben is. Minden osztály kapott papírgyűjtő ládákat, és e mellett az alsósok az iskolatejes poharakat is összeszedték. A folyosóra is kerültek kukák. 2018-ra vállaltuk, hogy a szelektív hulladékgyűjtést megvalósítjuk az épületben.  A technikai személyzet véleménye szerint a tantermek tisztábbak lettek, a gyerekek rendesebben hagyják maguk után a termeket. A helytelen WC használat állandó problémát okoz iskolánkban. A következő időszak fontos feladata lesz ennek megváltoztatása. 
Az iskolai büfé sokat javult, teljes kiörlésű szendvicsek, joghurtok, gyümölcsök teszik egészségesebbé a kínálatot. Évek óta részesei vagyunk a nagy sikerű iskolatej és gyümölcs programnak. Az idei évben DÖK támogatással osztályfőnöki órán megtanultuk a tejturmix és a gyümöcssaláta készítését is. 
Az iskola nem rendelkezik közösségi térrel., így a keskeny folyosók jelentik a dekorációs teret, amelyek rajzok és fotók kiállításának helyszíne volt az idei tanévben. Alsós osztályok továbbra is elkészítették a jeles napok faliújságot.
Tanulóink nagyon örültek az idei évben kapott szabadtéri sporteszközöknek.
Iskolánk facebook oldalán folyamatos információk és képek jelentek meg az aktuális programokról.

Iskolánk belső udvarának kialakítását célul tűztük ki a 2017. nyári időszakra. A gyerekek körében rajzpályázatot írtunk ki. Beültettük tulipánnal a terület egy részét, de további díszítések nem kezdődhettek el, mert az udvar újabb felújítási munkálatok színtere lett (ablakcsere, szigetelés, bepucolás). Így ezt a vállalásunkat a következő évre áttettük.

